Watch more in iWant or TFC.tv

Nagbangayan nitong Huwebes sa Paco, Maynila ang isang barangay captain at ang kagawad na lalaban sa kaniya sa darating na halalan dahil sa tinaguriang "barangay hall on wheels."

Mistulang nadamay pa sa gulo ang mga tauhan ng Metropolitan Manila Development Authority (MMDA) na nagdaos ng operasyon sa lugar.

Kabilang kasi sa mga inireklamo ang de-gulong na barangay hall ng Barangay 808 na nakapuwesto sa gilid ng kalsada.

Pumagitna ang kapitana ng kabilang barangay sa bangayan at sinabing may bakanteng lote sa kanila na maaaring paglagyan ng inirereklamong estruktura.

Pero saglit lang humupa ang tensiyon dahil nagpatutsada pa ang mga kalaban ng kapitanang si Erlinda Rosales.

Napikon naman ang pumagitnang kapitana ng kalapit na barangay kaya umalis na lang ito.

"Hangga't hindi kayo nagkakaayos, magkakagulo kayo rito," sabi ni Graceli De Leon, kapitana ng Barangay 809, sa mga nag-aalitang residente.

Inamin ni Rosales na matindi talaga ang away politika sa kanilang lugar.

Pinaratangan ni Rosales ang kaalitang kagawad na si Lucio Arcillas bilang nagreklamo umano ng naturang barangay hall sa government hotline.

Itinanggi naman ni Arcillas ang bintang bagaman inaming babanggain niya ang kapitana sa darating na baranagay elections sa Mayo 14.

"Doon ako sa tama kasi maliwanag na obstruction 'yong barangay [hall]," ani Arcillas.

Sa pagsuyod ng MMDA, pinuna rin nila ang mga nakabalagbag na kotse at videoke machine sa daan, mga bangketang mistulang talipapa, at buhangin para sa personal na konstruksiyon na nakakalat sa daan.

Binalikan din ng MMDA ang Geronimo Street sa Sampaloc at nabatid na hindi pa rin nalilipat ang kapilya ng Nazareno na napuna nila noong nakaraang buwan dahil sagabal umano sa kalsada.

Tatlong araw ang ibinigay na taning ng MMDA para mailipat ang Nazareno.

Una nang nagbanta ang mga tauhan ng ahensiya na posibleng mareklamo sa Department of the Interior and Local Government ang mga lokal na opisyal kapag hindi nailipat o giniba ang kapilya.

-- Ulat ni Doris Bigornia, ABS-CBN News